Euroopa Liidu Teataja L 358 , 31/12/2002 Lk 0057 - 0058



Nõukogu määrus (EÜ) nr 2370/2002, 20. detsember 2002, millega kehtestatakse ühenduse erakorraline meede kalalaevade lammutamiseks EUROOPA LIIDU NÕUKOGU, võttes arvesse Euroopa Ühenduse asutamislepingut, eriti selle artikleid 36 ja 37, võttes arvesse komisjoni ettepanekut, [1] võttes arvesse Euroopa Parlamendi arvamust [2] ning arvestades järgmist: (1) Nõukogu 17. detsembri 1999. aasta määrus (EÜ) nr 2792/1999, millega kehtestatakse kalandussektorile ühenduse struktuuriabi andmise üksikasjalikud eeskirjad ja kord, [3] on võimaldanud tegevuse lõpetamiseks soodustusi, et pikema aja jooksul viia laevastiku maht ja kasutada olevad varud tasakaalu. (2) Mitmed ühenduse kalandusele väga olulised varud on praegu olulisel määral kahanenud. Kalalaevade omanikele, kelle püügivõimalused on nõukogu vastuvõetud taastamiskava tõttu oluliselt vähenenud, tuleks seetõttu pakkuda täiendavaid tegevuse lõpetamise soodustusi lisaks neile, mida juba näeb ette määrus (EÜ) nr 2792/1999. Sel eesmärgil tuleks liikmesriikidele kättesaadavaks teha piisavad täiendavad vahendid. (3) Kalalaevade lammutamisega seotud täiendavaid tegevuse lõpetamise soodustusi, mis on käesolevas määruses kindlaks määratud, tuleks võimaldada ainult laevaomanikele, keda taastamiskava tõsiselt mõjutab. Laeva kalapüügivõimaluste vähenemist 25 % võrra või rohkem tuleks lugeda tõsise mõju objektiivseks näitajaks. (4) Määruse (EÜ) nr 2792/1999 artiklis 7 sätestatud vanametalliks lammutamise hüvituste maksimaalsetest summadest ei piisa suuremate hüvituste maksmiseks. (5) Kalavarude kaitse huvides tuleks see ühenduse meede kehtestada võimalikult kiiresti ja see peaks olema ajaliselt piiratud, et tagada laevastiku sobiva ümberstruktureerimise viivitusteta jätkumine. (6) On vaja tagada, et täiendav lammutamise rahastamine toimuks piisavalt paindlikult, mis võimaldaks suunata raha kõige rohkem vajavatesse liikmesriikidesse. (7) Kõigi finantsmeetme rakendamisse kaasatud osapoolte rollid tuleks selgelt määratleda ja astuda samme, et tagada meetme haldamise ning jälgimise korra läbipaistvus ja võrdsus. (8) Käesoleva määruse alusel antud rahaliste toetuste eeskirjad peaksid silmas pidama määruses (EÜ) nr 2792/1999 sätestatud eeskirju. (9) Käesoleva määruse rakendamiseks vajalikud meetmed tuleks vastu võtta vastavalt nõukogu 28. juuni 1999. aasta otsusele 1999/468/EÜ, millega kehtestatakse komisjoni rakendusvolituste kasutamise menetlused [4]. (10) Käesoleva määruse peamise eesmärgi, nimelt kalavarude kaitse ning säästliku kasutamise saavutamiseks on vajalik ja asjakohane sätestada kalalaevade lammutamise eeskirjad. Asutamislepingu artiklis 5 sätestatud proportsionaalsuse põhimõtte kohaselt ei lähe käesolev direktiiv kaugemale sellest, mis on vajalik selle eesmärgi saavutamiseks, ON VASTU VÕTNUD KÄESOLEVA MÄÄRUSE: I JAOTIS SISU JA ABIKÕLBLIKKUS Artikkel 1 Objekt Käesolevaga kehtestatakse ajavahemikuks 2003—2006 ühenduse erakorraline meede liikmesriikide abistamiseks, et saavutada nõukogus vastuvõetud taastamiskavadest tulenev püügikoormuse täiendav vähendamine. Meede seisneb erisoodustuses, mis annab liikmesriikidele vahendid ja kaasrahastab nende lisavajadusi, mis tekivad taastamiskavade kohasest kalalaevade lammutamisest. Artikkel 2 Kõlblikkus Iga kalalaev, mis kuulub nõukogu vastuvõetud taastamiskava alla, on vanametalliks lammutamisel kõlblik saama suurendatud hüvitist vastavalt artiklile 3 juhul, kui: a) kalalaev on samuti kõlblik saama lammutamishüvitist määruse (EÜ) nr 2792/1999 alusel ja b) selle püügikoormust on taastamiskava tulemusel tulnud vähendada 25 % võrra või rohkem. Artikkel 3 Suurendatud lammutamishüvitise maksimaalne määr Kalalaevade omanikele võib anda riigiabi artikli 2 tähenduses abikõlblike kalalaevade puhul määruse (EÜ) nr 2792/1999 artikli 7 lõike 5 punktis a nimetatud skaala alusel, mida on 20 % võrra suurendatud. II JAOTIS AASTA 2003 Artikkel 4 Rahaline toetus ühenduselt Ühendus võib liikmesriikidele aastaks 2003 anda rahalist toetust (edaspidi "rahaline toetus") vastavalt artiklile 3 tekkinud kulude katteks. Rahaline toetus arvutatakse vastavalt määruse (EÜ) nr 2792/1999 IV lisa 1 rühma tabelis 3 ettenähtud määradele. Artikkel 5 Iga-aastased kuluprognooside kavad Liikmesriigid, kes soovivad saada rahalist toetust ühenduse erakorralise meetme alusel, esitavad komisjonile 30. juuniks 2003 tegevuse lõpetamisega seotud prognoositava kulude kava aastaks 2003. Komisjon kohustub seejärel eraldama sel aastal eelarves selleks ühenduse meetmeks olemasoleva kogusumma. Artikkel 6 Menetlus 1. Liikmesriigid peavad oma kulude maksetaotlused esitama 30. juuniks 2004. Taotluste ja taastamiskava mõju alusel igas liikmesriigis otsustab komisjon igale liikmesriigile makstava rahalise toetuse. Komisjon maksab kuni 50 % abist taotluse kättesaamisel ja ülejäänu pärast lõikes 2 nimetatud asutustelt tõendi saamist. 2. Käesoleva ühenduse erakorralise meetme rakendamise eest vastutavad asutused on kõnealuse liikmesriigi kalanduse struktuurifondi meetmetega seotud korraldus- ja makseasutused. Nad täidavad kohustusi, mis neile on pannud nõukogu 21. juuni 1999. aasta määrus (EÜ) nr 1260/1999, millega nähakse ette üldsätted struktuurifondide kohta. [5] 3. Kui käesoleva määrusega ei ole ette nähtud teisiti, kohaldatakse määrust (EÜ) nr 1260/1999, eriti selle artikleid 33–39, ning sellest tulenevaid õigusnorme. III JAOTIS AJAVAHEMIK 2004—2006 Artikkel 7 Ajavahemikul 2004-2006 tehakse kalalaevade lammutamise kui ühenduse erakorralise meetme rahastamiseks vajalikud vahendid kättesaadavaks määruse (EÜ) nr 1260/1999 artiklites 40 ja 44 ettenähtud struktuurifondide programmide muutmise teel ja kavandatakse olemasolevate Kalanduse Arendusrahastu programmide kaudu. IV JAOTIS RAKENDAMINE JA JÕUSTUMINE Artikkel 8 Rakendamine Käesoleva määruse üksikasjalikud rakenduseeskirjad võtab komisjon vastu kalavarude kaitset ja säästlikku kasutamist ühise kalanduspoliitika alusel käsitleva nõukogu 20. detsembri 2002. aasta määruse (EÜ) nr 2371/2002 [6] artikli 30 lõikes 2 sätestatud korras. Artikkel 9 Jõustumine Käesolev määrus jõustub 1. jaanuaril 2003. Käesolev määrus on tervikuna siduv ja vahetult kohaldatav kõikides liikmesriikides. Brüssel, 20. detsember 2002 Nõukogu nimel eesistuja M. Fischer Boel [1] EÜT C 227 E, 24.9.2002, lk 333. [2] Arvamus on esitatud 5. detsembril 2002 (Euroopa Ühenduste Teatajas seni avaldamata). [3] EÜT L 337, 30.12.1999, lk 10. Määrust on viimati muudetud määrusega (EÜ) nr 179/2002 (EÜT L 31, 1.2.2002, lk 25). [4] EÜT L 184, 17.7.1999, lk 23. [5] EÜT L 161, 26.6.1999, lk 1. Määrust on muudetud määrusega (EÜ) nr 1447/2001 (EÜT L 198, 21.7.2001, lk 1). [6] EÜT L 358, 31.12.2002, lk 59. --------------------------------------------------